नुक्कड़ नाटक कर बिजली कंपनी के प्रति जताया विरोध
भास्कर संवाददाता| नरसिंहगढ़
आम आदमी पार्टी की स्थानीय इकाई ने बिजली बिलों की दरों में प्रस्तावित बढ़ोतरी के विरोध में बुधवार को नुक्कड सभा की और विद्युत नियामक आयोग के सचिव के नाम लिखा गया उपभोक्ताओं का हस्ताक्षर पत्र बिजली कंपनी के जेई को दिया।
नुक्कड सभा में पार्टी के जिला संयोजक प्रवीण सक्सेना ने कहा कि वर्तमान में प्रदेश का आम आदमी बिजली कंपनी की लूट से परेशान है। प्रदेश सरकार लोगों को धोखा देकर बिजली कंपनी के बिलों में भारी बढ़ोतरी करती जा रही है। इसके लिए आम आदमी पार्टी गांवों और शहरों में पहुंचकर हस्ताक्षर अभियान, नुक्कड सभाओं के जरिए लोगों को बिजली कंपनी की इस लूटखसोट के प्रति जागरूक कर रही है। पार्टी ने बिजली की दरों को कम करने के लिए 3 चरणों का अभियान शुरू किया है। जिसके पहले चरण में सभी बिजली कंपनी दफ्तरों में प्रदर्शन कर ज्ञापन दिए गए हैं। यदि इसपर ध्यान नहीं दिया गया तो दूसरे चरण में 20 मार्च को विधानसभा मुख्यालय पर प्रदर्शन, ज्ञापन और अंतिम चरण में 27 मार्च को प्रदेश स्तरीय विधानसभा घेराव किया जाएगा। पार्टी के जिला प्रवक्ता डॉ शैलेंद्र निगम ने कहा कि प्रदेश सरकार और बिजली कंपनी की सांठगांठ की वजह से बडी-बडी औद्योगिक और दूसरी कंपनियों पर बकाया हजारों करोड़ की वसूली नहीं की जा रही है और आम आदमी को लूटा जा रहा है। इमानदार किसान के खेत से ट्रांसफार्मर उतारकर उसकी खेती, रोजगार को चौपट किया जा रहा है। पंकज कौशिक ने कहा कि लोकतंत्र में शक्ति का केंद्र जनता होती है। इसीलिए आम आदमी पार्टी लोगों के बीच आंदोलन चला रही है और उनकी जायज मांगों को मजबूती से उठा रही है।
अल्पसंख्यक विंग के जिला संयोजक अतीक अहमद ने कहा कि मप्र सरकार से ही दिल्ली की केजरीवाल सरकार बिजली खरीदती है। इसके बाद भी दिल्ली से 3 गुना ज्यादा बिल हमारे प्रदेश में वसूला जा रहा है। श्रमिक संगठन के जिला संयोजक शेख जमील अहमद ने बताया कि जहां दिल्ली में 200 यूनिट का बिल 462 रुपए आता है। जबकि हमारे प्रदेश में यही बिल 1273 रुपए हो जाता है। एडवोकेट मनोज मालवीय ने कहा कि आम आदमी पार्टी आम जनता के मुद्दों को पुरजोर तरीके से उठाती रहेगी। संबोधित करने वालों में अजा-जजा वर्ग के जिला संयोजक दौलतराम विजयपुरिया भी शामिल थे।
hin_Deva san_Deva hin_Deva hin_Deva hin_Deva